Po drugi strani je treba ob pomanjkanju tesne zveze med obrazložitvijo same izpodbijane odločbe in tožbenega razloga glede nezakonitosti razpisa javnega natečaja, ki se ni pravočasno izpodbijal, navedeni tožbeni razlog razglasiti za nedopusten, ob upoštevanju obvezujočih pravil v zvezi z roki za tožbe, od katerih v takšnih primerih ni mogoče odstopiti, ne da bi kršili načelo pravne varnosti.

Natančneje, kadar se tožbeni razlog v zvezi z nezakonitostjo obvestila o natečaju, ki se ni pravočasno izpodbijalo, nanaša na obrazložitev posamezne izpodbijane odločbe, se tožba sprejme kot dopustna. Kandidatu na natečaju namreč ni mogoče odvzeti pravice, da v vseh elementih, vključno s tistimi, ki so bili opredeljeni v razpisu natečaju, izpodbija utemeljenost posamične odločbe, ki je bila sprejeta proti njemu v skladu s pogoji, določenimi v tem razpisu, saj le odločba, ki izpolnjuje te pogoje, vpliva na njegov pravni položaj in mu omogoča, da se z gotovostjo seznani s tem, kako in koliko so prizadeti njegovi posamezni interesi.

Dejstvo, da razpis natečaja ni bil izpodbijan v rokih, tožeči stranki ne preprečuje, da se sklicuje na nepravilnosti, do katerih je prišlo med natečajem, in to celo v primeru, da je te nepravilnosti mogoče najti v besedilu razpisa natečaja. Tožeča stranka ima namreč pravico sklicevati se na nezakonitost pravil za organizacijo natečaja ob vložitvi tožbe zoper posamično odločbo o zavrnitvi njene prijave, ne da bi ji bilo mogoče očitati, da pritožbe ali tožbe zoper odločbo o določitvi pravil za organizacijo natečaja ni vložila v rokih.

V okviru postopka zaposlovanja, ki je zapleten upravni postopek, sestavljen iz več povezanih odločitev, lahko kandidat na natečaju ob vložitvi tožbe zoper poznejši akt zatrjuje nepravilnost prejšnjih aktov, ki so z njim tesno povezani, in se sklicuje predvsem na nezakonitost razpisa natečaja, na podlagi katerega je bil sprejet zadevni akt.

Natečajna komisija mora preveriti, ali so kandidati usposobljeni in ali imajo poklicne izkušnje, potrebne za naloge, ki so povezane s prostim delovnim mestom in navedene v zadevnem razpisu natečaja. Opraviti mora tudi primerjalni preizkus znanja in usposobljenosti kandidatov za izbiro najprimernejših za naloge, ki jih bo treba opravljati.

V tem okviru mora natečajna komisija zagotoviti, da so njene ocene vseh obravnavanih kandidatov sprejete pod enakimi in objektivnimi pogoji, merila ocenjevanja pa morajo biti enotna in se morajo uporabljati usklajeno za vse kandidate.

Glede tega ima natečajna komisija pri presoji preteklih poklicnih izkušenj kandidatov pooblastilo za odločanje po prostem preudarku glede vrste in trajanja teh izkušenj ter bolj ali manj tesne povezave, ki jo imajo lahko te izkušnje z zahtevami prostega delovnega mesta.

Poleg tega se mora Splošno sodišče pri presoji zakonitosti predhodnih delovnih izkušenj kandidatov omejiti na preverjanje, da natečajna komisija pri izvajanju pooblastila za odločanje po prostem preudarku ni naredila očitne napake, zaradi katere odločitev komisije ne bi bila prepričljiva.

Tožeča stranka mora natečajni komisiji predložiti vse podatke in dokumente, za katere meni, da bodo slednji lahko koristili pri presoji njene prijave.

Tako je komisija zaradi presoje delovnih izkušenj kandidata v primerjavi z zahtevami iz natečaja dolžna upoštevati le navedbe in dokazila, ki jih je kandidat predložil v podporo svoji prijavi.

V okviru tega natečajna komisija stori očitno napako pri presoji, če ne dodeli nobene točke iz naslova delovnih izkušenj na področju vodenja zdravstvene ekipe, čeprav je bila v razpisu natečaja določena dodelitev točk v zvezi s tem in so bile v prijavi podrobne navedbe, na podlagi katerih je bilo mogoče izkazati, da je imela tožeča stranka delovne izkušnje na tem področju. Taka očitna napaka pri presoji lahko izkrivi celotno presojo komisije glede delovnih izkušenj tožeče stranke ob upoštevanju števila točk, ki jih je mogoče dodeliti kandidatom iz naslova vodenja zdravstvene ekipe, in števila točk, potrebnih za to, da se kandidate povabi k sodelovanju pri preostalih preizkusih natečaja.

(Glej točke od 42 do 46, 48, 72, 73, 80, 88 in 89.)